<classify> SERIKALI imesema haitaruhusu kufujwa kwa fedha za asilimia 10 zinazotengwa kisheria na halmashauri za wilaya nchini kama ilivyofanyika kwa fedha iliyoitwa kwa jina maarufu Mabilioni ya JK.Halmashauri za wilaya nchini hutenga asilimia 10 ya mapato yake ya ndani kwa ajili ya makundi maalumu ya vijana, wanawake na walemavu. Makamu wa Rais, Samia Suluhu Hassan aliyasema hayo kwa nyakati tofauti katika wilaya za Moshi na Rombo mkoani Kilimanjaro, kuhusu uwezeshwaji wa makundi hayo.Serikali inataka fedha hizi za asilimia kumi zitumike kuyakomboa makundi haya... msije mkafanya kama ilivyokuwa yale Mabilioni ya JK, alisema Makamu wa Rais. Aidha, Makamu wa Rais alitaka halmashauri kutazama mfumo wa utoaji mkopo kwa makundi hayo kwa kutoa fedha kwa vikundi vingi bila mpangilio hali inayosababisha vikundi kupata fedha kidogo.Tazameni mfumo wa utoaji mkopo, mfano mnatenga milioni 227 kwa vikundi 90... hapo ni kuwatia majaribuni wanufaika wa mkopo maana hawataweza kuendesha miradi, alisema.Alitaka halmashauri za wilaya kutafuta vikundi vichache vya mfano kwa kuvipa fedha nyingi ili vitekeleze miradi ya kiuchumi na kurejesha kwa wakati badala ya kutoa mikopo ambayo haina tija. Katika taarifa yake kwa Makamu wa Rais, Mkuu wa Mkoa wa Kilimanjaro, Anna Mghwira, alisema kwa mwaka wa fedha 201718 zimetengwa Sh bilioni 1.4 kwa makundi hayo.Mghwira alisema hizo zimetengwa kupitia mpango wa kuwezesha vikundi vya wanawake na vijana na walemavu kupitia Mfuko wa WDF na YDF kwa kutenga asilimia 10 ya mapato ya ndani ya halmashauri.Alisema kupitia mfuko wa WDF wametenga Sh bilioni 1.08, na Mfuko wa YDF Sh milioni 345.9 na walemavu Sh milioni 6.5, ambazo jumla ya vikundi 494 zikiwa vya wanawake ni 374 na vijana na walemavu ni 118 vimenufaika.  <topic>: KITAIFA 